Taideaineiden opiskelu tulevaisuuden lukiossa

Taideaineiden opiskelu on syytä asettaa tasavertaiseen asemaan muiden lukion oppiaineiden rinnalle. Hyvin pienellä määrällisellä lisäyksellä saataisiin suurta laadullista parannusta. Sivistynyt ihminen tarvitsee nyt ja tulevaisuudessakin kykyä ymmärtää taiteita ja hahmottaa maailmaa taiteiden avulla. Audiovisuaalisen kulttuurin läpitunkevuus useilla elämän alueilla asettaa taideaineille tärkeän roolin antaa välineitä tiedostaa, miten audiovisuaalisilla sisällöillä vaikutetaan ja millaisia merkityksiä ne kantavat.

Taideaineiden ominainen piirre lukion oppimäärässä on tiedollisesti niiden ei-kielellinen luonne. Taideaineet aktivoivat sellaisia aivoalueita, joita vahvasti kielelliseen ja käsitteelliseen  oppimiseen nojaavat oppiaineet eivät samassa mitassa kehitä. Niin opiskelijan tunnekasvatuksen kuin persoonan kokonaisvaltaisen kehittymisen kannalta taideaineet ovat avainasemassa.

Liikunnan ohella kulttuurin harrastaminen on tutkitusti hyvinvoinnin, terveyden ja työkyvyn edistämisen kannalta avain asemassa. Samalla perusteella kuin koululiikunnan lisäystä perustellaan fyysisen kunnon ja hyvinvoinnin turvaamisella, olisi vankat perusteet lisätä taideaineita eritoten henkisen hyvinvoinnin näkökulmasta.

Esitämme, että taideaineet olisivat omassa korissaan, josta opiskellaan yhteensä neljä kurssia joko kaksi pakollista ja kaksi valinnaista valtakunnallista kurssia tai muulla kombinaatiolla. Voimassa olevaan tuntijakoon verrattuna lisäys taideaineiden osuuteen lukion kokonaisoppimäärästä olisi marginaalinen 1,3 prosenttiyksikköä, jolloin kaikesta oppiaineksesta taideaineiden minimiosuus lukion oppimäärässä tulisi olemaan 5,3%. Pätevän taideaineiden opetuksen edellytysten kannalta tällä pienelläkin lisäyksellä on oleellinen merkitys. Kuvataidetta ja musiikkia tulee opettaa kelpoinen aineenopettaja, joka on oman alansa erityisasiantuntija ja ammattitaitoinen pedagogi.

Kannanoton keskeiset argumentit
-	Taideaineiden aseman on kohentaminen on linjassa peruskoulun tuntijaon uudistusten kanssa
-	Kuvataiteelle ja musiikille on ominaista ei-kielellinen oppiminen
-	Taiteiden merkitys hyvinvoinnin kannalta on aivan oleellinen
-	Musiikki ja kuvataide antavat tilaa muun oppiaineksen kypsyttelyyn ja soveltamiseen
-	Audiovisuaalinen kulttuurin kompleksisuuden kriittinen tarkastelu. Mediakasvatus on keskeinen osa myös kuvataiteen ja musiikin opetusta
-	Erityisesti musiikissa harjoitellaan yhdessä toimimisen taitoja
-	Lukio-opintojen tulisi tarjota valmiuksia niin musiikin kuin kuvataiteen opiskeluun korkeakouluissa
-	Kuvataiteen ja musiikin opetusta tulisi antaa kelpoinen opettaja

Esityksemme tiiviisti:
-	Taideaineille (musiikki ja kuvataide) oma kori, josta opiskellaan 1 kuvataide + 1 musiikki+ 2 kurssia valtakunnallisia syventäviä.
-	Musiikin ja kuvataiteen lukiodiplomien profiilin nostaminen olisi perusteltua osana ylioppilastutkinnon uudistusta. Yhteiset projektiopinnot olisi hyvä paikka taideaineiden diplomikurssien yhdenmukaisemmalle resursoinnille.

Timo Kovanen				Maija Kiviharju
Puheenjohtaja				Puheenjohtaja
Koulujen musiikinopettajat ry			Kuvataideopettajat ry